‘চালবাজ’ ছবির শুটিং বন্ধ করে সব টেকনিশিয়ানকে লন্ডন থেকে ফিরিয়ে আনতে হয়েছে কলকাতায়। এক কোটি টাকারও বেশি খরচ হয়েছে এসকে মুভিজের। বাংলা ছবির পড়তি বাজারে এই অঙ্কটা আকাশছোঁয়া। এই বিপুল অঙ্কের অর্থক্ষতি সামলে নতুন করে ছবির কাজে হাত দেওয়া প্রায় অসম্ভব, ভারাক্রান্ত হৃদয়ে জানাচ্ছেন সংস্থার কর্ণধার অশোক ধানুকা।
ইন্দো-বাংলাদেশ যৌথ প্রযোজনার ছবি ‘চালবাজ’ এর শুটিং লোকেশন ঠিক করা হয়েছিল লন্ডনে। কিন্তু শুটিং শুরুর দিনেই টালিগঞ্জের সিনে টেকনিশিয়ানসদের ফেডারেশন থেকে নির্দেশ আসে টেকনিশিয়ানরা যেন এ ছবির কাজ শুরু না করেন। অভিযোগ, এ সবই হয়েছে ফেডারেশনের প্রধান স্বরূপ বিশ্বাসের অঙ্গুলিহেলনে।  
এসকে মুভিজের প্রধান অশোক ধানুকা বলেন, "আমি নিজে টেকনিশিয়ানদের জিজ্ঞাসা করেছিলাম যে, তাঁরা কেন এরকম করছেন। এমনকি আমাদের দেওয়া খাবারও খেতে অস্বীকার করেন তাঁরা। বলেন যে, ফেডারেশনের নির্দেশেই তাঁদের প্রোডাকশন হাউসের খাবার খাওয়া নিষেধ আছে। ফেডারেশন থেকে নাকি ডলারও পাঠানো হয়েছে যাতে তাঁদের বাকি দিনগুলো প্রোডিউসারের খাবার না খেতে হয়। সেই নির্দেশ অমান্য করলে তাঁদের গিল্ড কার্ড ক্যানসেল করে দেওয়া হবে।’’  

হিমাংশু ধানুকা সেদিন সকালে যা টুইট করেছেন।   উৎস- টুইটার
তিনি আরও অভিযোগ করেন, ফেডারেশনের দাদাগিরির জেরে বহু প্রোডিউসারের নাভিশ্বাস উঠেছে। তাঁর বক্তব্য, দরিদ্র টেকনিশিয়ানরা রুজির টানেই ফেডারেশনের অন্যায্য দাবি মেনে নিতে বাধ্য হচ্ছেন। এই সবের নেপথ্যে প্রত্যক্ষভাবে দায়ী ফেডারেশনের স্বরূপ বিশ্বাস ও অপর্ণা ঘটকরা, সে কথাও অশোক ধানুকা জোর গলায় জানান এবেলা.ইন-কে।
 
সিনে টেকনিশয়ানসদের ফেডারেশনের প্রেসিডেন্ট রাজ্যের এক প্রভাবশালী মন্ত্রীর ভাই স্বরূপ বিশ্বাস। অভিযোগের তীর তাঁর দিকেই।
অবশ্য স্বরূপ বিশ্বাসের বয়ান অন্যরকম। "এসকে মুভিজ প্রথমে ‘তুই শুধু আমার’ ছবির শুটিংয়ের জন্য চিঠি পাঠায়। সেখানে লিখিত ছিল ১৯ জন টেকনিশিয়ানকে নিয়ে কাজ করবেন, কিন্তু কার্যক্ষেত্রে ১২ জনকে নিয়ে যান এবং পরের ধাপে বাকি পাঁচ জনকে নিয়ে যাওয়ার প্রতিশ্রুতি দেন। কিন্তু তা না করে ১২ জন টেকনিশিয়ান দিয়েই তিনি পুরো ছবির কাজ শেষ করেন, চালবাজ ছবির কথা উল্লেখও করেননি," ফোনে বললেন স্বরূপ বিশ্বাস।
তাঁর আরও বক্তব্য, "টেকনিশিয়ানরা কাজ করতে চাননি। প্রোডিউসারের সঙ্গে মতবিরোধ হওয়ায় তাঁদের হোটেল থেকে বের করে দেওয়া হয়। এর পর প্রোডিউসাররা নিজেরাই টিকিট কেটে দেশে পাঠিয়ে দেন তাঁদের। ফেডারেশনের অত আর্থিক সঙ্গতিই নেই যে ডলার পাঠাতে পারবে!"
দেখুন টেকনিশিয়ানরা ঠিক কী বলতে চেয়েছিলেন লন্ডন থেকে পাঠানো ভিডিওতে

কিন্তু প্রশ্ন হল, এত পরিমাণ আর্থিক ক্ষতি স্বীকার করে কোনও প্রোডাকশন হাউস কি এমন সিদ্ধান্ত নেবে? অশোক ধানুকার বক্তব্য, "গিল্ডের চাপে সব সময়েই প্রয়োজনের চেয়ে বেশি টেকনিশিয়ান নিয়ে কাজ করতে বাধ্য হয় প্রোডিউসাররা। এই সংখ্যাটাও নির্দিষ্ট নয়, কখনও সেটা ২৩, কখনও ২৬, কখনও তার চেয়েও বেশি। আমি সব নিয়ম মেনেই শুটিং করছি আজ ৩০ বছর ধরে।’’
তিনি বলেন, "আমি গোটা বিষয়টা নিয়ে মুখ্যমন্ত্রীর কাছে যাব। তিনি এই ইন্ডাস্ট্রিকে প্রাণ দিয়ে ভালবাসেন, আসলে তাঁর অনুগামী কিছু ব্যক্তিত্ব এই ইন্ডাস্ট্রির গুরুত্বপূর্ণ পদে থেকে এই ধরণের অন্যায় কাজ করে চলেছেন, অথচ সঠিক চিত্রটা মাননীয় মুখ্যমন্ত্রীর কাছে পৌঁছচ্ছে না। টেকনিশিয়ানরা এঁদের ভয় পান, রোজগারের পথ বন্ধ হয়ে যাবে ভেবে!"
যে-সব টেকনিশিয়ানরা ফিরে এলেন, তাঁদের বাকি দিনগুলোর পারিশ্রমিকের ব্যাপারে কী করছে ফেডারেশন? স্বরূপ বিশ্বাসের বক্তব্য, "এসকে মুভিজ বিদেশে শুটিংয়ের সময়ে প্রতি বারই কমসংখ্যক টেকনিশিয়ান নিয়ে কাজ করবার চেষ্টা করেন, বিদেশ থেকে বাকি টেকনিশিয়ান হায়ার করেন। ২০১৩ ও ২০১৪ সালে ওঁরা একই কাজ করেছেন। বাংলা ফিল্ম ইন্ডাস্ট্রির ক্যামেরাম্যানরা সারা ভারতে দাপিয়ে বেড়াচ্ছেন, সেখানে বিদেশ থেকে টেকনিশিয়ান ভাড়া করার পক্ষপাতী আমরা নই।" 
তবে এই ঘটনায় যতটা ক্ষতি স্বীকার করতে হল এসকে মুভিজকে, তা অপূরণীয়। এত কিছুর মধ্যে একটাই রুপোলি আলো এসকে মুভিজের কাছে, তাঁদের বাংলাদেশ রিলিজ সাকিব খান ও শুভশ্রী অভিনীত নবাব সুপার-ডুপার হিট। তিন দিনে বাংলাদেশি মুদ্রায় তিন কোটির কাছাকাছি বক্স অফিসে বাজার করেছে। 
এখন তাঁরা টালিগঞ্জ ফিল্ম ইন্ডাস্ট্রিতে স্বরূপ বিশ্বাসের মতো লোকজনের দাদাগিরি বন্ধ করার আশায় বুক বেঁধে মুখ্যমন্ত্রী মমতা বন্দ্যোপাধ্যায়ের দ্বারস্থ হবেন বলে ঠিক করেছেন। কিন্তু সমাধান মিলবে কী?